**Nem csökken az aranyláz: váróslistás aranytömbök, háromszorosára ugró ékszerforgalom a BÁV-nál**

**Miután a BÁV-nál márciusban kifogytak az aranytömb készletek, közel háromszorosára nőtt az ékszerek forgalma. Az ékszergalériák bezárásával a kereslet az online ékszeraukciókra tevődött át. Júniusban egyre többen adják el aranytömbjeiket, miközben ezekért már sorban állnak az új vevők.**

Míg februárban a BÁV 60 millió forint befektetési aranytömb forgalmat bonyolított le, márciusban, a veszélyhelyzet elrendelése után, ez a szám közel nyolcszorosára emelkedett. Az aranytömböket készítő gyárak bezárásával, és az aranyár hullámzásával, az egyre növekvő kereslet áttolódott a klasszikusan lakossági befektetésnek számító aranyékszerek és az arany fizetőeszközök felé. **A BÁV-nál közel háromszoros forgalomnövekedést regisztráltak márciusban az ékszergalériákban**, **majd miután a hónap végén az üzletek a járványügyi szabályozásnak eleget téve bezártak, a forgalom az online ékszeraukciókra tevődött át.**

„*A BÁV kereskedelemi üzletága gyors stratégiaváltással az ékszerek irányába mozdult el. Így, bár a galériáink zárva voltak, online árverésen továbbra is tudtunk aranyékszert értékesíteni, ezzel képesek voltunk működésünket fenntartani.*” – mondta el Kovács Ádám, a BÁV kereskedelmi igazgatója.

A járványügyi intézkedések lazításával májusban aztán ismét kinyitottak az üzletek, s a már ekkor tartósan **1700 dollár fölött járó aranyár itthon sokakat ösztönzött eladásra.**

A BÁV, a nála forgalmazott aranytömbökre visszavásárlási garanciát nyújt, ezzel a lehetőséggel sokan éltek a májusi nyitás után. Az eladással egyrészt az árfolyamemelkedésből származó nyereséget akarták realizálni, de sokan, főleg vállalkozók, az újranyitással járó költségeket finanszírozták belőle.

*„Az aranytömbök iránti kereslet miatt időközben már várólisták alakultak ki a galériáinkban. A nyitás után nem csupán a befektetési aranytömb, de az aranyékszerek piaca is magára talált, május utolsó hetére már másfélszeres forgalmat regisztráltak ebben a szegmensben a BÁV-nál. Júniusban újabb szintet léptünk, és már nemzetközi online ékszeraukciót indítottunk az invaluable.com és az auctionzip.com oldalakon” – tette hozzá a BÁV kereskedelmi igazgatója.*

Az arany iránti érdeklődés tehát töretlen. Az aranytömböket készítő gyárak is újra kinyitottak, bár az utánpótlást egyelőre éppen a magas aranyár késlelteti. **A szakértők szerint a jegybankok és a kormányok gazdaságélénkítő segélycsomagjai hatására az aranyárfolyam még bőven emelkedhet.** Egy esetleges második hullám, illetve az ez iránti félelem is csak fokozza a gazdasági bizonytalanságot, ami mind az arany felé irányíthatja a befektetőket, ennek nyomán az év végére akár a 2000 dolláros unciánkénti ár sem elképzelhetetlen.

***A szerkesztők figyelmébe:***

**Mi történt az arannyal? – Az arany 2020-as hullámvasútja**

Azok, akik az év elején vásároltak 1 uncia (31,1 gramm) aranyat 1518 dollárért, júniusra akár 228 dollár nyereséget is realizálhattak, ha bírták idegekkel, mert ez az év eddig kétségtelenül az arany hullámvasútja volt.

2020 elején még az amerikai-iráni konfliktus hatására emelkedett az aranyár, ekkor a szakértők arra hívták fel a figyelmet, hogy a geopolitikai konfliktusok idején az arany jobb befektetés, mint az olaj, ráadásul a gyengélkedő dollár, a növekvő infláció és a gyengülő gazdasági mutatók is mind az arany további erősödését vetítették előre. – Ekkor azonban még senki sem gondolt arra, hogy az olaj piaca egy teljesen más ok miatt fog összeomlani. – Az aranyárfolyam **2019 augusztusában lépte át az unciánkénti 1500 dolláros határt**, majd **2020 januárjában** 1593 dollárral már **az 1600-as lélektani határt ostromolta**.

Februárban, a koronavírus hírek és az azzal járó gazdasági bizonytalanság hatására az arany árfolyamának erős ingadozása borzolta a befektetők kedélyét. Az arany hullámvasútja néhány napon belül közel 100 dollárt is zuhant, majd újra emelkedett. A gazdasági válságok idején az arany bevált menekülőeszköznek számít, mégis, amikor **márciusban** Olaszország, majd sorra a többi európai ország is bezárt, **az arany árfolyama – a várakozások ellenére – újra a mélybe zuhant. A március 9-i 1685 dollárról március 19-én már az 1465 dolláros mélypontot is elérte** az unciánkénti ára. Egyes elméletek szerint ennek oka a befektetők körében kialakuló likviditási probléma volt, amely a 2008-as pénzügyi válság idején is megfigyelhető volt. **Március 23-án** a New-York-i Fed (Federal Reserve Bank of New York) bejelentette, hogy korlátlan mennyiségben vásárol fel állampapírokat és jelzálogleveleket, hogy ezzel támogassák az amerikai gazdaságot, a hír hatására **ismét kilőtt az aranyárfolyam**.

Magyarországon a március 11-i veszélyhelyzet kihirdetésével szó szerint megrohamozták az üzleteket a befektetési aranytömbökért. A veszélyhelyzet elrendelése után eltelt alig több mint egy hét alatt a teljes befektetési arany készletet, azaz több mint 20.000 gramm aranyat adtak el a BÁV üzleteiben. A vásárlási láz még kitartott volna, ha időközben nem fogy el a befektetési aranykészlet, nem csupán itthon, de külföldön is. A fizetőeszközként mindenhol elfogadott, a BÁV által is forgalmazott Argor-Heraeus aranytömböket ugyanis Olaszországban készítik. Hiába rendelkezett itthon jelentős aranytartalékokkal a cég, a tömbösítést a határok, majd a gyárak lezárásával nem lehetett elvégezni. Az egyre növekvő kereslet áttolódott a klasszikusan lakossági befektetésnek számító aranyékszerekre és arany fizetőeszközökre.

**Áprilisban az aranyárfolyam már az 1700 dolláros lélektani határt is elérte.** Nem véletlen, hiszen ebben az időszakban már egyértelműen lehetett látni, hogy a vírus ellen csak karanténnal lehet küzdeni, ami magával hozza a gazdasági visszaesést.

A nagyon várt lazításokkal májusban aztán ismét kinyitottak az ékszerboltok, s a már ekkor tartósan 1700 dolláros aranyár itthon sokakat ösztönzött eladásra, de a kereslet továbbra is megmaradt.

**A szakértők szerint a jegybankok és a kormányok gazdaságélénkítő segélycsomagjai hatására az aranyárfolyam még bőven emelkedhet.** Egy esetleges második hullám, illetve az ez iránti félelem is csak fokozza a gazdasági bizonytalanságot, ami mind az arany felé irányíthatja a befektetőket, ennek nyomán az év végére akár a 2000 dolláros unciánkénti ár sem elképzelhetetlen.

**További információk:**

**Szabó Krisztina**

**kommunikációs menedzser**

**szabo.krisztina@bav.hu**

**06 20 298 2799**

**A szerkesztők figyelmébe:**

Az 1773-ban Mária Terézia által alapított BÁV Magyarország legnagyobb múltú jogfolytonosan működő vállalkozása. Az immár 247 éves múltra visszatekintő cég tevékenységét egyszerre jellemzi a tradíciókhoz való ragaszkodás és a folyamatos megújulásra való törekvés, biztosítva a dinamikus fejlődést és a modern kereskedelmi-pénzügyi világhoz való szoros kötődést. A BÁV Zrt. három üzletága az 1920 óta működő BÁV Műkereskedelem, a magyar zálogpiacon a kezdetek óta vezető szerepet betöltő, csaknem 100 budapesti és vidéki fiókkal rendelkező BÁV Zálog, valamint a hazai műkereskedelmi oktatás és becsüsképzés központjának számító, fél évszázados múltra visszatekintő BÁV Akadémia.

A BÁV Műkereskedelem tevékenysége soránfontos küldetésének tartja, hogy a sok évtized alatt felhalmozott szakértelmével és tapasztalatával a nemzeti kulturális kincsek felkutatásában, megőrzésében, gyarapításában, a tárgyak által közvetített kultúrtörténet megismertetésében tevékenyen részt vegyen, támogassa a magán- és a közgyűjtemények fejlődését, valamint a felnövekvő generációk gyűjtői törekvéseit. Mindehhez budapesti műkereskedelmi bolthálózata, valamint modern Aukciósháza nyújt megbízható hátteret. Évente több alkalommal megrendezésre kerülő aukciói a magyar műkereskedelem kiemelkedő eseményeinek számítanak.